Document ID: 32014R1341

TARYBOS REGLAMENTAS (ES) Nr. 1341/2014
2014 m. gruodžio 15 d.
kuriuo iš dalies keičiamas Reglamentas (ES) Nr. 1387/2013, kuriuo sustabdomas autonominių Bendrojo muitų tarifo muitų taikymas tam tikriems žemės ūkio ir pramonės produktams
EUROPOS SĄJUNGOS TARYBA,
atsižvelgdama į Sutartį dėl Europos Sąjungos veikimo, ypač į jos 31 straipsnį,
atsižvelgdama į Europos Komisijos pasiūlymą,
kadangi:
(1)
Sąjunga yra suinteresuota visiškai sustabdyti autonominių Bendrojo muitų tarifo muitų taikymą 135 produktams, šiuo metu neįrašytiems į Tarybos reglamento (ES) Nr. 1387/2013 (1) I priedą. Todėl tie produktai turėtų būti įrašyti į tą priedą;
(2)
Sąjunga nesuinteresuota, kad autonominių Bendrojo muitų tarifo muitų taikymo sustabdymas toliau galiotų 52 produktams, kurie yra įrašyti į Reglamento (ES) Nr. 1387/2013 I priedą. Todėl tie produktai turėtų būti išbraukti iš to priedo;
(3)
būtina pakeisti Reglamento (ES) Nr. 1387/2013 I priede išvardytų 29 produktų, kurių muitų taikymas sustabdytas, aprašymus, kad būtų atsižvelgta į techninius produktų patobulinimus bei ekonomines rinkos tendencijas ir būtų atliktos lingvistinės pataisos. Be to, atsižvelgiant į 2015 m. sausio 1 d. įsigaliosiančius Kombinuotosios nomenklatūros pakeitimus, turėtų būti iš dalies pakeisti 95 papildomų produktų TARIC kodai. Tai pat daugkartinis vieno produkto klasifikavimas tapo nebereikalingas. Tie produktai, kurių muitų taikymas sustabdytas ir kurių atžvilgiu būtina atlikti pakeitimus, turėtų būti išbraukti iš Reglamento (ES) Nr. 1387/2013 I priede pateikto produktų, kurių muitų taikymas sustabdytas, sąrašo ir atlikus pakeitimus jie turėtų būti iš naujo įtraukti į tą sąrašą;
(4)
muitų tarifo taikymo sustabdymas turėtų būti nuolat peržiūrimas ir susijusios šalies prašymu panaikinamas. Jei tai pagrįsta Sąjungos interesais, muitų tarifo taikymo sustabdymas yra pratęsiamas ir nustatoma nauja peržiūros data;
(5)
atsižvelgiant į Sąjungos interesus, reikia pakeisti 184 produktų privalomos peržiūros datas, kad importas be muito būtų leidžiamas ir po tos datos. Tie produktai buvo peržiūrėti ir patikslintos jų kitos privalomos peržiūros datos. Todėl jie turėtų būti išbraukti iš Reglamento (ES) Nr. 1387/2013 I priede pateikto produktų, kurių muitų taikymas sustabdytas, sąrašo ir atlikus pakeitimus jie turėtų būti iš naujo įtraukti į tą sąrašą;
(6)
atsižvelgiant į Sąjungos interesus, reikia sutrumpinti keturių produktų privalomos peržiūros laikotarpį. Todėl tie keturi produktai, kurių muitų taikymas sustabdytas, turėtų būti išbraukti iš Reglamento (ES) Nr. 1387/2013 I priede pateikto produktų, kurių muitų taikymas sustabdytas, sąrašo ir atlikus pakeitimus jie turėtų būti iš naujo įtraukti į tą sąrašą. Siekiant adekvačiai užtikrinti sustabdymo tęstinį taikymą (be jokių sustojimų), sustabdymas susijęs su produktais, kurių TARIC kodai yra ex 8501320050 ir ex 8501330055 turėtų būti taikomas nuo 2014 m. sausio 1 d.;
(7)
siekiant aiškumo, pakeistus įrašus reikėtų pažymėti žvaigždute;
(8)
siekiant užtikrinti tinkamą statistinę stebėseną, Reglamento (ES) Nr. 1387/2013 II priedas turėtų būti papildytas kai kurių naujų produktų, kurių muitų taikymas sustabdytas, papildomais matavimo vienetais. Siekiant nuoseklumo, iš Reglamento (ES) Nr. 1387/2013 I priedo išbrauktiems produktams priskirti papildomi matavimo vienetai taip pat turėtų būti išbraukti iš to reglamento II priedo.
(9)
Todėl Reglamentas (ES) Nr. 1387/2013 turėtų būti atitinkamai iš dalies pakeistas;
(10)
kadangi daliniai pakeitimai pagal šį reglamentą turėtų įsigalioti 2015 m. sausio 1 d., šis reglamentas turėtų būti taikomas nuo tos dienos ir įsigalioti jo paskelbimo Europos Sąjungos oficialiajame leidinyje dieną,
PRIĖMĖ ŠĮ REGLAMENTĄ:
1 straipsnis
Reglamentas (ES) Nr. 1387/2013 iš dalies keičiamas taip:
1)
I priedo lentelė iš dalies keičiama taip:
a)
tarp antraštės ir lentelės įterpiama ši pastaba:
„(*)
Muitų tarifų taikymo sustabdymas, susijęs su šiame priede nurodytu produktu, kurio KN ar TARIC kodas, produkto aprašymas arba privalomos peržiūros data iš dalies pakeista 2014 m. birželio 24 d. Tarybos reglamentu (ES) Nr. 722/2014, kuriuo iš dalies keičiamas Reglamentas (ES) Nr. 1387/2013, kuriuo sustabdomas autonominių Bendrojo muitų tarifo muitų taikymas tam tikriems žemės ūkio ir pramonės produktams (OL L 192, 2014 7 1, p. 9), arba 2014 m. gruodžio 15 d. Tarybos reglamentu (ES) Nr. 1341/2014, kuriuo iš dalies keičiamas Reglamentas (ES) Nr. 1387/2013, kuriuo sustabdomas autonominių Bendrojo muitų tarifo muitų taikymas tam tikriems žemės ūkio ir pramonės produktams (OL L 363, 2014 12 18, p. 10)“
;
b)
tarp antraštės ir lentelės išbraukiama ši pastaba:
„(*)
Muitų tarifų taikymo sustabdymas, susijęs su šiame priede nurodytu produktu, kurio KN ar TARIC kodas, produkto aprašymas arba privalomos peržiūros data iš dalies pakeista 2014 m. birželio 24 d. Tarybos reglamentu (ES) Nr. 722/2014, kuriuo iš dalies keičiamas Reglamentas (ES) Nr. 1387/2013, kuriuo sustabdomas autonominių Bendrojo muitų tarifo muitų taikymas tam tikriems žemės ūkio ir pramonės produktams (OL L 192, 2014 7 1, p. 9)“
;
c)
įterpiamos šio reglamento I priede išvardytiems produktams skirtos eilutės, laikantis KN kodų sekos, nurodytos Reglamento (ES) Nr. 1387/2013 I priedo lentelės pirmoje skiltyje;
d)
produktams, kurių KN ir TARIC kodai yra nurodyti šio reglamento II priede, skirtos eilutės išbraukiamos.
2)
II priedas iš dalies keičiamas taip:
a)
įterpiamos produktų, kurių KN ir TARIC kodai yra nurodyti šio reglamento III priede, papildomiems matavimo vienetams skirtos eilutės;
b)
produktų, kurių KN ir TARIC kodai yra nurodyti šio reglamento IV priede, papildomiems matavimo vienetams skirtos eilutės išbraukiamos.
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Jis taikomas nuo 2015 m. sausio 1 d.
Tačiau produkatms, kurių TARIC kodai yra ex 8501320050 ir ex 8501330055, jis taikomas nuo 2014 m. sausio 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2014 m. gruodžio 15 d.

Labels: 3
1
15
6